**Poľovníctvo a/alebo poľnohospodárstvo**

Autor: Ing. Peter Janičina, Slovenská poľnohospodárska a potravinárska komora Bratislava

Vzťah poľovníctva a poľnohospodárstva sa v posledných rokoch nevyvíja priaznivo. Je to najmä z dôvodu nárastu škôd raticovou zverou na poľnohospodárskych kultúrach, ale na druhej strane aj z dôvodu nepriaznivých životných podmienok pre malú zver na poľnohospodárskych pozemkoch. Poľovníci majú v súčasnosti problémy obhájiť samotný význam poľovníctva v očiach laickej verejnosti.

U nás súžitie s pôdou bolo v rokoch 1948-1989 prerušené. Ľudia už nemajú vzťah k pôde ako mali ich predkovia, väčšina z nás má pôdu len ako investíciu, pretože jej cena vzrástla. Slovenské poľnohospodárstvo sa rýchlo skoncentrovalo do veľkých zoskupení, ktorí preferujú pestovanie monokultúr na čo najväčších parcelách, aby sa mohla použiť čo najväčšia technika a mať čo najmenej zamestnancov. Špeciálna rastlinná výroba stagnuje, ovocie a zeleninu pestujeme čoraz menej a menej, zemiaky sa nepestujú skoro vôbec, lebo sú cenovo nezaujímavé. Úživnosť trvalých trávnych porastov pre zver je minimálna, pretože väčšina tráv v júni-júli odkvitne a uschne, takže žiadna svieža paša pre poľovnú zver. Podobný problém je aj po žatve, kedy na poliach zostávajú holé strniská, bez možnosti nájsť potravu a úkryt. Na druhej strane problém je napr. aj v tom, že poľovníci sami nič nerobia v tomto. Prečo členovia poľovného združenia nedajú svoju pôdu do užívania samotnému združeniu a tam by si vysiali napr. miešanky pre zver? Alebo prečo si neprenajmú pôdu od nejakého vlastníka?

Na jednej strane vytváranie veľkých lánov monokultúr sú ideálnymi faktormi pre raticovú zver poskytujúcimi optimálne životné podmienky prakticky počas celého roka. Na druhej strane početnosť malej zveri (zajac, bažant, jarabica), ale napr. aj spevavého vtáctva či hmyzu vykazuje dlhodobo v tomto prostredí nepriaznivý trend.

V minulosti, keď hlavnou poľovnou zverou bola drobná zver a to najmä zajac, ktorý sa na produkcii diviny podieľal viac ako 60 %-ami, poľovníctvo na Slovensku riadilo Ministerstvo poľnohospodárstva a výživy. Po roku 1989 sa situácia zmenila a dnes poľovníctvo na Slovensku riadia predovšetkým odborníci z oblasti lesníctva. Napr. na Ministerstve pôdohospodárstva a rozvoja vidieka SR je za oblasť poľovníctva zodpovedná Lesnícka sekcia. Na úrovni okresu poľovníctvo riadia Lesné úrady resp. dnes sú to Okresné úrady, mimochodom organizačne patriace pod Ministerstvo vnútra SR, a v rámci nich pozemkové a lesné odbory. Národné lesnícke centrum zas každoročne vypracováva Poľovnícku štatistickú ročenku SR. V Poradných zboroch a Chovateľských radách, ktoré pripravujú pre orgány štátnej správy podkladové materiály pre ďalšie rozhodovanie o poľovníckom hospodárení, majú prevahu lesníci a poľovníci resp. poľovní hospodári. Vzdelávanie budúcich profesionálnych pracovníkov v poľovníctve poskytuje predovšetkým Lesnícka fakulta Technickej univerzity vo Zvolene respektíve stredné lesnícke školy.

Z pohľadu poľovníctva sa však čoraz častejšie presúva potreba prioritne riešiť problémy najmä vo vzťahu k poľnohospodárskej krajine, ktorej samotná štruktúra, ale aj štruktúra pestovaných plodín, poskytuje vhodné podmienky predovšetkým pre výskyt raticovej zveri.

Doposiaľ sa spracovali štyri koncepcie rozvoja poľovníctva na Slovensku: v rokoch 1973, 1983, 1993 a 2017. Veľká časť zámerov uvedených v týchto koncepčných materiáloch sa aj v praxi úspešne uplatnila, respektíve pozitívne ovplyvnila rozvoj poľovníctva na Slovensku. Nepodarilo sa však úspešne realizovať to, čo je z hľadiska lesného hospodárstva aj poľnohospodárstva najdôležitejšie a to je **dosiahnutie súladu medzi skutočnými a požadovanými stavmi zveri**.

**Pozrime sa teda trochu na čísla ...**

|  |  |  |  |  |  |  |  |
| --- | --- | --- | --- | --- | --- | --- | --- |
| **Vývoj stavov hospodárskych zvierat na Slovensku** | | | | | | | |
| **Rok** | **2003** | **2017** | **2018** | **2019** | **2020** | **2021** | **2022** |
| HD celkom | 593 200 | 439 800 | 438 900 | 432 300 | 424 800 | 418 200 | 415 791 |
| z toho kravy | 245 800 | 194 700 | 194 700 | 191 900 | 184 000 | 184 400 | 182 410 |
|  |  |  |  |  |  |  |  |
| **Rok** | **2003** | **2017** | **2018** | **2019** | **2020** | **2021** | **2022** |
| ovce celkom | 325 500 | 365 300 | 351 100 | 320 600 | 271 000 | 269 400 | 275 499 |
| z toho bahnice | 216 500 | 244 900 | 234 300 | 219 800 | 188 100 | 184 400 | 185 442 |
|  |  |  |  |  |  |  |  |
| **Rok** | **2003** | **2017** | **2018** | **2019** | **2020** | **2021** | **2022** |
| HD a ovce spolu | 918 700 | 805 100 | 790 000 | 752 900 | 695 800 | 687 600 | 691 290 |
|  |  |  |  |  |  |  |  |
| **Rok** | **2003** | **2017** | **2018** | **2019** | **2020** | **2021** | **2022** |
| ošípané spolu | 1 443 000 | 614 400 | 627 000 | 589 200 | 521 700 | 432 800 | 363 502 |
| z toho prasnice | 105 200 | 36 900 | 39 300 | 37 700 | 32 800 | 27 200 | 24 034 |

|  |  |  |  |  |  |  |  |
| --- | --- | --- | --- | --- | --- | --- | --- |
| **Vývoj stavov poľovnej zveri na Slovensku** | | | | | | | |
| **Rok** | **2003** | **2017** | **2018** | **2019** | **2020** | **2021** | **2022** |
| jelenia zver | 38 030 | 68 438 | 69 944 | 75 316 | 70 931 | 70 380 | 76 625 |
| danielia zver | 7 501 | 18 748 | 20 447 | 22 690 | 22 424 | 23 877 | 27 503 |
| muflonia zver | 8 317 | 13 663 | 13 276 | 14 019 | 13 458 | 14 097 | 14 432 |
|  |  |  |  |  |  |  |  |
| **Rok** | **2003** | **2017** | **2018** | **2019** | **2020** | **2021** | **2022** |
| jeleň-daniel-muflón spolu | 53 848 | 100 849 | 103 667 | 112 025 | 106 813 | 108 354 | 118 560 |
|  |  |  |  |  |  |  |  |
| **Rok** | **2003** | **2017** | **2018** | **2019** | **2020** | **2021** | **2022** |
| diviačia zver | 28 779 | 41 987 | 41 723 | 45 525 | 39 625 | 36 761 | 33 945 |

Zámery ohľadne stavov poľovnej zveri stanovené v Koncepcii rozvoja poľovníctva sa nedarí plniť. Z vývoja stavov poľovnej zveri na Slovensku za posledných 20 rokov vyplýva, že stavy u všetkých druhov **výrazne narástli**.

Z vývoja stavov hospodárskych zvierat na Slovensku za posledných 20 rokov vyplýva, že stavy u všetkých druhov zvierat **výrazne poklesli**. Živočíšna výroba a chov zvierat je druh práce náročný na čas a pracovnú silu, preto v súčasnosti čelí nezáujmu ľudí pracovať v tomto sektore.

**Možnosti riešenia nepriaznivej situácie**

**Čo môžu urobiť poľovníci** preto, aby zver nerobila neprimerané škody na úrode poľnohospodárom?

Poľovnícke združenia by mali venovať tejto problematike zvýšenú pozornosť. Je potrebné, aby sa každoročne zisťovali a nahlasovali aktuálne a reálne stavy poľovnej zveri a tomuto stavu sa primerane **nastavil plán lovu** a hlavne, aby sa aj dôsledne plnil. Je pochopiteľné, že ak toto v niektorých združeniach či spolkoch nerobia správne, tak dochádza k**premnoženiu** zveri. Zo strany poľovníkov je potrebné sa pozerať aj **na potreby poľnohospodárov**. Zakladať políčka s atraktívnymi plodinami na odlákanie zveri a aj zbytočne neprekrmovať zver v záujme udržiavania stavov. Je tiež potrebné sústrediť sa v období zimnej núdze a potreby prikrmovania zveri na kvalitu predkladaných objemových krmív, vylúčiť z ponuky nekvalitné seno a senáž a pokračovať v trende obmedzeného prikrmovania jadrovými krmivami.

**Čo môžu urobiť poľnohospodári?**

K premnoženiu poľovnej zveri prispievajú veľké lány **monokultúr**, najmä kukurice, slnečnice a repky. Tam poľovníci nemajú šancu zver loviť. Každý zodpovedný poľnohospodár by si preto mal sadnúť s poľovným hospodárom a dohodnúť sa na napr. na vytvorení priesekov a koridorov v monokultúrach tak, aby poľovníci mali možnosť v nich loviť a tak počty poľovnej zveri udržať v rozumných hraniciach. Samozrejme treba dbať aj na to, že poľnohospodár sa stará o svoju pôdu tak, aby napr. mohol dostávať na svoje hospodárenie aj dotácie. Nie je preto možné zasahovať svojvoľne do štruktúry a členenia parciel. Pri návrhoch **osevných plánov treba zvážiť, či je rozumné** zasiať napr. kukuricu na poli, ktoré má po všetkých stranách lesy**bez priesekov a koridorov.** Ak nepomáhajú preventívne opatrenia, pomáha napr. oplotenie pozemkov a elektrické ohradníky. Náklady na ich vybudovanie a údržbu sú však pomerne vysoké a opatrenie nie je vždy účinné.

**Pomôže nám Európska únia?**

V Strategickom pláne Spoločnej poľnohospodárskej politiky, kde sú dané hlavné oblastí intervencií v oblasti poľnohospodárstva a ich financovanie na obdobie rokov 2023-2027, sa objavil nový prvok v oblasti zosúladenia hospodárenia na pôde s požiadavkami ochrany prírody a to sú **ekoschémy**. Ich cieľom je zníženie maximálnej výmery jednej parcely ornej pôdy na 1 žiadateľa na 50 hektárov, v chránených vtáčích územiach dokonca na 20 hektárov. Následne sa tieto parcely rozčlenia biopásom, ktorý musí mať šírku aspoň 12 m. Biopás musí byť tvorený ďatelinovými alebo trávno-bylinnými miešankami a zmesami tak, aby boli vytvorené vhodné podmienky aj pre opeľovačov. Kosba biopásov môže byť maximálne 2x ročne a je na nich zakázané používanie prípravkov na ochranu rastlín a priemyselných hnojív. Prvé skúsenosti poľnohospodárov so zakladaním biopásov na západnom Slovensku hovoria o tom, že spozorovali návrat drobnej zveri (bažantov, zajacov či dokonca jarabíc), na trvalé potvrdenie ich pozitívnych účinkov na malú zver bude potrebné viacročné vyhodnotenie výsledkov a pozorovaní.

**Pomôže intenzívnejší lov?**

**Vývoj lovu zveri za roky 2019-2021 a porovnanie poľovníckej sezóny 2021 s rokom 2009**

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2009** | **Index 2021:2009 (%)** |
| **Jelenia zver** | 45 320 | 46 052 | 49 558 | 17 449 | **284** |
| **Danielia zver** | 16 597 | 18245 | 23 024 | 3 405 | **676** |
| **Muflonia zver** | 5 992 | 6 205 | 6 715 | 3 596 | **187** |
| **Diviačia zver** | 74 947 | 59 656 | 72 116 | 30 626 | **235** |
| **Srnčia zver** | 25 689 | 25 515 | 25 889 | 21 839 | **119** |

Vidíme, že loví sa oveľa viac, no nepomáha to. Samotný lov bez prijatia ďalších potrebných krokov evidentne nestačí.

**Alebo pomôže iba zásah zhora?**

Keď si samotní ľudia nevedia poradiť so vzniknutými problémami, často musí prísť podnet resp. riešenie úplne z inej strany. Ukážeme si to na príklade diviačej zveri. Jej stavy sa za posledných 20 rokov neustále zvyšovali, zvyšovali sa škody na poľnohospodárskych plodinách, problémy narastali aj v mestách a obciach, kde diviačia zver preniká stále častejšie a spôsobuje napr. aj kolízie na cestách, objavuje sa v záhradkárskych oblastiach, ale aj na detských ihriskách, či vyvoláva konfliktné situácie pre majiteľov psov. V roku 2019 sa však objavil nový nepriateľ diviačej zveri a tým bol a doteraz aj je Africký mor ošípaných. Vírusové ochorenie, voči ktorému z pohľadu veterinárnej medicíny zatiaľ neexistuje riešenie v podobe napr. účinnej vakcíny. Bolo preto potrebné zmobilizovať všetky sily, zapojiť do širokej spolupráce poľovníkov, poľnohospodárov, veterinárnych lekárov a finančne musel na riešenie situácie prispieť aj štát. Po takmer 5 rokoch možno konštatovať, že situácia sa stabilizovala. Diviakov je podstatne menej, poľovníci túto zver lovili oveľa intenzívnejšie, chovatelia zvierat zlepšili podmienky chovov, zlepšili sa preventívne opatrenia.

Preto dúfajme, že situácia s diviačou zverou bude pre všetkých zainteresovaných dobrým ponaučením, že treba negatívne trendy v stavoch ostatnej raticovej zveri zastaviť, zlepšiť vzájomnú spoluprácu a priblížiť sa k želanému stavu.

Záverom si dovoľujem poznamenať, že silná a dlhoročná tradícia poľovníctva na Slovensku je dostatočným argumentom na to, aby sa v nej pokračovalo aj naďalej a aby starostlivosť o zver zo strany poľovníkov rešpektujúca nároky na prostredie a aj aktuálne požiadavky spoločnosti prinášala produkciu hodnotnej diviny ako trvalo udržateľnej potraviny dostupnej pre široké vrstvy obyvateľov.